[{"text_idx": "#000000", "text": "Er bod y ffrog gotwm hon yn edrych heddiw fel y gallai fod wedi dod o\u2019r 1890au, dyma oedd y ffasiwn ddiweddaraf yn y 1970au. Bu i ffrogiau mini ildio i ffrogiau mai \u2013 ffrogiau blodeuog hirllaes, hiraethus a hetiau llipa brim llydan. Roedd Laura Ashley yn arloeswr yn y steil newydd. Mae ffrogiau blodau tebyg wedi bod yn ffasiynol iawn yn ystod haf 2023, a gofynnir am ddillad hy\u0302n Laura Ashley ar-lein."}, {"text_idx": "#000001", "text": "Gelwir y patrwm ffabrig yma yn \u2018Peacocks\u2019 a heddiw, fwy na 50 mlynedd yn ddiweddarach, mae ar gael yn eang fel dyluniad papur wal. Dyluniodd Laura Ashley y ffabrig a\u2019r ffrog, y ddau wedi\u2019u hysbrydoli gan ddyluniadau cynharach o\u2019r 19eg ganrif."}, {"text_idx": "#000002", "text": "Ganed Laura Ashley yn 1925 yn ne Cymru a sefydlodd fusnes ffasiwn a chynllunio tai enfawr gyda\u2019i gw\u0302r Bernard, gan ddechrau ym 1953 ar fwrdd eu cegin yn Llundain. Hi oedd yn dylunio\u2019r patrymau, a ddylanwadwyd yn drwm gan gotwm printiedig o ddechrau\u2019r 19eg ganrif yn Amgueddfa Victoria ac Albert, a fo oedd yn eu hargraffu. Y cynnyrch cyntaf a wnaethant oedd sgarffiau printiedig a oedd yn boblogaidd yn syth, yn gwerthu trwy siopau\u2019r stryd fawr a thrwy\u2019r post. Gwisgodd Audrey Hepburn un yn y ffilm \u2018Roman Holiday\u2019 yn 1953. Symudodd yr Ashleys i ganolbarth Cymru a sefydlu ffatri yng Ngharno yn 1959 ar o\u0302l i\u2019w ffatri wreiddiol yng Nghaint gael ei gorlifo."}, {"text_idx": "#000003", "text": "Mae gan ffrogiau cynnar, fel yr un hon, labeli yn dweud \u2018Dyers and Printers, Made in Wales.\u2019 Wrth i\u2019r cwmni dyfu, newidiodd y labeli gwisg i \u2018Made in Great Britain,\u2019 ac mae enghreifftiau diweddarach yn cynnwys \u2018Made in Romania\u2019 a \u2018Made in Holland\u2019. Roedd y dillad wedi\u2019u gwneud yn dda o ddeunyddiau naturiol cadarn fel cotwm y gellid eu golchi\u2019n hawdd ac nad oeddent yn gwisgo\u2019n gyflym \u2013 heddiw maent yn enghraifft wych o ffasiwn gynaliadwy, yn enwedig y darnau a wneir mewn ffatri\u0308oedd lleol."}, {"text_idx": "#000004", "text": "Mae gan Storiel gasgliad o wisgoedd Laura Ashley o\u2019r 1960au i\u2019r 1980au \u2013 tair ffrog, sgert, a cho\u0302t o\u2019r 1980au. Mae gennym gasgliad mawr o decstilau ac rydym yn parhau i gasglu eitemau priodol hyd at heddiw. Dylunydd Cymreig oedd Laura Ashley, ac roedd y dillad Laura Ashley sydd gennym ni yn eiddo i bobl leol, a phob un heblaw\u2019r got wedi eu gwneud yng Nghymru. Mae gennym hefyd nifer o ffrogiau a chwiltiau clytwaith o\u2019r 19eg ganrif a darnau o ffabrig o\u2019r 1800au cynnar a allai fod wedi bod yn ysbrydoliaeth i ddyluniadau Laura Ashley."}]